b'\n_START_ARTICLE_\nAnsambel Jo\xc5\xbeeta Kre\xc5\xbeeta\n_START_SECTION_\nZasedba\n_START_PARAGRAPH_\nHarmoniko je ves \xc4\x8das delovanja igral vodja ansambla Jo\xc5\xbee Kre\xc5\xbee. Zasedbo, ki je posnela plo\xc5\xa1\xc4\x8de in radijske posnetke za arhiv, so poleg njega sestavljali \xc5\xa1e Franc Lah na klarinetu, Franc Logar na kitari, Ervin Hartman na bobnih, bas pa sta igrala Jo\xc5\xbee Potr\xc4\x8d, za njim pa Jo\xc5\xbee Kristl. Na trobenti so z ansamblom v razli\xc4\x8dnih obdobjih snemali Jernej Uka\xc5\xa1, Hinko Dasko in Pepo Dobrovnik._NEWLINE_Pevski dueti so se nekajkrat zamenjali. V razli\xc4\x8dnih obdobjih so ga tvorili Drago Tir\xc5\xa1ek, Franja Kokalj Vavhnik, Andrej Tir\xc5\xa1ek, Olga Zorko Weisbacher (slednja je pozneje pela tudi s Karlijem Arharjem), Darja Siljan, med letoma 1968 in 1980 pa Helena Vergles in Rudi Trojner.\n_START_SECTION_\nDelovanje\n_START_PARAGRAPH_\nVodja ansambla Jo\xc5\xbee Kre\xc5\xbee je bil slep, saj mu je vid leta 1949 ob eksploziji uni\xc4\x8dila granata. To pa ga ni ustavilo, da ne bi ustvarjal lastnih skladb na harmoniki. Prvih \xc5\xa1est je s svojim kvartetom, sestavljenim iz harmonike, klarineta, kitare in bobna, posnel \xc5\xbee leta 1956. Posnetki so bili predvajani le na Radiu Koper, na trakovih pa se \xc5\xbeal niso ohranili. Na Radiu Ljubljana (pozneje Radiu Slovenija) skladb ansambla niso pogosto vrteli, saj so bili posnetki po tehni\xc4\x8dni plati slab\xc5\xa1i._NEWLINE_Ansambel Jo\xc5\xbeeta Kre\xc5\xbeeta je uradno za\xc4\x8del delovati leta 1961. Tega leta je Kre\xc5\xbee zasedbo registriral tudi pri Zvezi dru\xc5\xa1tev slepih. Ob njem so igrali glasbeniki, neve\xc5\xa1\xc4\x8di radijskega snemanja, zato je iskal nove \xc4\x8dlane. Za Radio Ljubljana so prvi\xc4\x8d snemali leta 1963. Posneli so dvanajst lastnih skladb pod uradnim imenom Orkester Jo\xc5\xbeeta Kre\xc5\xbeeta. Sestavljalo ga je \xc5\xa1est \xc4\x8dlanov, od in\xc5\xa1trumentov je bila pridru\xc5\xbeena tudi pozavna. Pel je pevski duet._NEWLINE_Pri poslu\xc5\xa1alcih je ansambel postal zelo priljubljen, ve\xc4\x8dkrat je bil nagrajen na Festivalu Ptuj, in sicer kar enajstkrat. Uspe\xc5\xa1en je bil tudi na Veseli jeseni, kjer je skupno osvojil 13 nagrad. Skupaj je Jo\xc5\xbee Kre\xc5\xbee napisal okoli 300 skladb, za ve\xc4\x8dino je sam dodal tudi besedilo, nekaj besedil pa je prispeval tudi Ivan Malava\xc5\xa1i\xc4\x8d._NEWLINE_Prvo plo\xc5\xa1\xc4\x8do so posneli za RTB produkcijo. Skupaj so izdali 18 velikih in 10 malih plo\xc5\xa1\xc4\x8d, od tega 15 pri Jugotonu. Dve plo\xc5\xa1\xc4\x8di so izdali tudi v Avstriji. Posneli so 10 samostojnih televizijskih oddaj na TV Ljubljana.'